55. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Σ. 1911/165 της 17/22 Ιουν. 1987 (ΦΕΚ Β’ 311) ΄Εκδοση θεωρημένων διπλοτύπων αποδείξεων λιανικής πώλησης αγαθών και παροχής υπηρεσιών στο κοινό, ορισμός προϋποθέσεων για την αναπλήρωση του στελέχους των αποδείξεων λιανικής πώλησης από την ταινία της ταμειακής μηχανής. Έχοντας υπόψη: 1.Τις διατάξεις των παρ. 1 και 6 του άρθρ. 18 και των περιπτ. ε και η του άρθρ. 49 του Π.Δ. 99/1977 (ΦΕΚ 34/9.2.1977 τ.Α’). 2.Την ανάγκη της καλύτερης παρακολούθησης των συναλλαγών από λιανικές πωλήσεις αγαθών και παροχής υπηρεσιών στο κοινό ορισμένων κατηγοριών επιτηδευματιών, αποφασίζουμε: 1.Οι επιτηδευματίες που παρέχουν υπηρεσίες στο κοινό και είναι υπόχρεοι στην έκδοση των αποδείξεων παροχής υπηρεσιών που προβλέπονται από την παρ. 1 του άρθρ. 18 του Κ.Φ.Σ., υποχρεούνται να εκδίδουν τις αποδείξεις αυτές από θεωρημένο από τον αρμόδιο Οικονομικό Έφορο διπλότυπο στέλεχος. Εξαιρούνται από την υποχρέωση αυτή οι επιχειρήσεις μεταφοράς προσώπων, εκτός των επιχειρήσεων θαλασσίων συγκοινωνιών (πλοία) που εκδίδουν θεωρημένα εισιτήρια. 2.Οι επιτηδευματίες που τηρούν βιβλία δεύτερης ή τρίτης κατηγορίας του Κ.Φ.Σ. και το κύριο αντικείμενο των εργασιών τους είναι η πώληση: α)ανδρικών, γυναικείων και παιδικών ετοίμων ενδυμάτων και εσωρούχων, β)ανδρικών, γυναικείων και παιδικών παπουτσιών, γ)δερματίνων ειδών γενικά, δ)γουναρικών, ε)ηλεκτρικών και ηλεκτρονικών συσκευών, στ)κοσμημάτων και ειδών αργυροχοΐας, ζ)οπτικών ειδών, η)επίπλων, θ)καλλυντικών, ι) ανταλλακτικών και εξαρτημάτων αυτοκινήτων και λοιπών μηχανημάτων γενικά, καθώς και η εκμετάλλευση εστιατορίου, ψητοπωλείου, οινομαγειρείου και λοιπών συναφών επιχειρήσεων (τυρόπιτες, χορτόπιτες, μπουγάτσες, πίτσες, σουβλάκια κλπ.) μπαρ και ζαχαροπλαστείου, που για τις λιανικές τους πωλήσεις εκδίδουν τις προβλεπόμενες από τις διατάξεις της παρ. 1 του άρθρ. 18 Κ.Φ.Σ. αποδείξεις λιανικής πώλησης αγαθών, υποχρεώνονται να εκδίδουν τις αποδείξεις αυτές από θεωρημένο από τον αρμόδιο Οικονομικό Έφορο διπλότυπο στέλεχος. Η υποχρέωση αυτή αφορά και τις λιανικές πωλήσεις των λοιπών αγαθών, που διατίθενται από τις πιο πάνω κατηγορίες επιτηδευματιών, πέραν εκείνων που αποτελούν το κύριο αντικείμενο των εργασιών τους για τα οποία υπάρχει υποχρέωση έκδοσης θεωρημένων αποδείξεων σύμφωνα με τα πιο πάνω, καθώς και τις λιανικές πωλήσεις των επιχειρήσεων που παράγουν τα πιο πάνω είδη. Από την υποχρέωση έκδοσης θεωρημένων αποδείξεων λιανικής πώλησης εξαιρούνται οι επιτηδευματίες των πιο πάνω κατηγοριών που χρησιμοποιούν ταμειακές μηχανές για την έκδοση των αποδείξεων αυτών. 3.Οι επιτηδευματίες που διαθέτουν ταμειακές μηχανές, για την έκδοση των αποδείξεων λιανικής πώλησης, υποχρεώνονται να θεωρούν στον αρμόδιο Οικονομικό Έφορο τις χαρτοταινίες που προορίζονται να παραμείνουν ως στέλεχος των εκδιδομένων από τις μηχανές αυτές αποδείξεων. Οι χαρτοταινίες αυτές πρέπει να έχουν στο τέλος κάθε ρολού έγχρωμη ένδειξη του τέλους της ταινίας, με ερυθρά ανεξίτηλη μελάνη σε όλο το πλάτος της, σύμφωνα με τη νομοθεσία του Υπουργείου Εμπορίου. 4.Στις περιπτώσεις: α)βλάβης ή διακοπής χρησιμοποίησης της ταμειακής μηχανής για οποιοδήποτε λόγο και β)που παράλληλα με τη χρησιμοποίηση ταμειακής μηχανής εκδίδονται και χειρόγραφες αποδείξεις λιανικής πώλησης για ορισμένα είδη, ο επιτηδευματίας υποχρεώνεται να εκδίδει θεωρημένες διπλότυπες αποδείξεις λιανικής πώλησης, ανεξάρτητα από το αντικείμενο των εργασιών του. 5.Ειδικότερα, οι επιτηδευματίες που διαθέτουν ταμειακές μηχανές κατά την ημερομηνία υπογραφής της απόφασης αυτής και διακόψουν τη χρησιμοποίησή τους οποτεδήποτε μετά την ημερομηνία αυτή, υποχρεώνονται να εκδίδουν θεωρημένες διπλότυπες αποδείξεις λιανικών πωλήσεων από την επομένη ημέρα της πιο πάνω διακοπής, ανεξάρτητα από το αντικείμενο των εργασιών τους. 6.Η ισχύς της απόφασης αυτής ορίζεται: α)των παρ. 1 και 2 από 3 Αυγ. 1987, β)των παρ. 3 και 4 από 17 Αυγ. 1987, γ)της παρ. 5 από 18 Ιουν. 1987. 